REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/42-20

12. februar 2020. godine

B e o g r a d

Z A P I S N I K

38. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 11. FEBRUARA 2020. GODINE

 Sednica je počela u 9,05 časova.

 Sednicom je predsedavao Mirko Krlić, predsednik Odbora.

 Sednici su prisustvovali: Dragana Kostić, Stanija Kompirović, prof. dr Marko Atlagić, Aleksandar Jugović, prof. dr Snežana Bogosavljević Bošković, Snežana Paunović i Nataša Mihailović Vacić, članovi Odbora.

 Sednici su prisustvovali: Srbislav Filipović (Jasmina Obradović), Borisav Kovačević (Hadži Milorad Stošić) i Milan Lapčević (Đorđe Vukadinović), zamenici članova Odbora.

Sednici nisu prisustvovali članovi Odbora: mr Jadranka Jovanović, dr Ana Stevanović, Ljupka Mihajlovska, Aleksandra Belačić, Vesna Marjanović i Nataša Mićić, niti njihovi zamenici.

Sednici je prisustvovao i Marijan Rističević, narodni poslanik koji nije član Odbora.

Pored članova Odbora sednici su prisustvovali: Slobodan Cvejić, Slaviša Grujić, Biljana Ratković Njegovan i Višnja Aranđelović, kandidati za članove Saveta Regulatornog tela za elektronske medije.

Na predlog predsedavajućeg, članovi Odbora su, većinom glasova (sedam glasova za, dva nisu glasala), usvojili sledeći

D n e v n i r e d:

1. Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač nadležni odbor Skupštine Autonomne pokrajine Vojvodine;

1. Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač udruženja izdavača elektronskih medija i udruženja novinara u Republici Srbiji.

Prva tačka dnevnog reda:Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač nadležni odbor Skupštine Autonomne pokrajine Vojvodine

 Uvodne napomene povodom ove tačke dnevnog reda izneo je Mirko Krlić, predsednik Odbora.

 Podsetio je sve prisutne da je Odbor za kulturu i informisanje na prethodnoj sednici, održanoj 10. februara 2020. godine, utvrdio Listu kandidata za članove Saveta Regulatornog tela za elektronske medije, koje je predložio ovlašćeni predlagač nadležni odbor Skupštine Autonomne pokrajine Vojvodine.

 Naglasio je da je potrebno da Odbor u skladu sa članom 11. stav 8. Zakona o elektronskim medijima obavi javni razgovor sa kandidatima za člana Saveta Regulatora.

 Istakao je da su biografije kandidata dostavljene članovima i zamenicima članova Odbora elektronskim putem, kao i da su dostupne svim članovima Odbora putem sistema e-parlament.

 U nastavku sednice, kandidati za člana Saveta Regulatornog tela za elektronske medije, koji se bira na predlog nadležnog odbora Skupštine Autonomne pokrajine Vojvodine, Slobodan Cvejić i Slaviša Grujić, predstavili su se članovima Odbora.

U diskusiji su učestvovali: Milan Lapčević, prof. dr Marko Atlagić i Marijan Rističević, koji su kandidatima za člana Saveta Regulatornog tela za elektronske medije postavljali pitanja u vezi sa njihovim profesionalnim iskustvom, radom u struci, kao i budućim radom u Savetu Regulatora.

Odgovarajući na pitanja narodnih poslanika, Slobodan Cvejić je istakao da je, pored stručne analize rada medija u Srbiji, tri godine radio kao konsultant u jednoj od emisija na „Radio televiziji Srbija“.

Naveo je da je mišljenja da profesori na univerzitetima ne treba da se bave politikom, odnosno da javno iznose svoje političke stavove.

Naglasio je da smatra da je Zakon o elektronskim medijima dobro regulisao oblast medija, ali je istakao i to da postoji prostor za unapređenje podzakonskih akata iz ove oblasti.

Slaviša Grujić je odgovarajući na pitanja narodnih poslanika, istakao da se zalaže za doslednu primenu Zakona.

 Nakon diskusije, Odbor je, većinom glasova (devet glasova za, dva nisu glasala), za izvestioca na sednici Narodne skupštine odredio Mirka Krlića, predsednika Odbora.

Odbor je, većinom glasova (deset glasova za, jedan nije glasao) predložio Narodnoj skupštini da se Lista kandidata za člana Saveta Regulatornog tela za elektronske medije razmatra po hitnom postupku, kako bi se omogućio nesmetan rad ovog organa.

Druga tačka dnevnog reda:Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač udruženja izdavača elektronskih medija i udruženja novinara u Republici Srbiji

Uvodne napomene povodom ove tačke dnevnog reda izneo je Mirko Krlić, predsednik Odbora.

Podsetio je sve prisutne da je Odbor za kulturu i informisanje na prethodnoj sednici, održanoj 10. februara 2020. godine, utvrdio Listu kandidata za članove Saveta Regulatornog tela za elektronske medije, kao i listu organizacija koje zajedno čine jedinstvenog ovlašćenog predlagača, koje su predložili udruženja izdavača elektronskih medija i udruženja novinara u Republici Srbiji.

Takođe, napomenuo je da je Odbor na istoj sednici, odredio i datum održavanja sastanka organizacija radi utvrđivanja zajedničkog predloga kandidata za člana Saveta Regulatornog tela za elektronske medije.

Istakao je da je u skladu sa članom 11. stav 2. Zakona, nadležna služba Narodne skupštine obezbedila organizacijamakoje zajedno čine jedinstvenog ovlašćenog predlagača, prostor za održavanje sastanka u Domu Narodne skupštine, u Beogradu, Trg Nikole Pašića 13, radi utvrđivanja zajedničkog predloga dva kandidata.

Napomenuo je da su :

- Grupacija radiodifuzije Udruženja za kreativnu industriju Privredne komore Srbije;

- Udruženje elektronskih medija Srbije „ComNet“;

- Društvo novinara Vojvodine;

- Udruženje novinara Srbije,

ovlastili po jednog svog predstavnika koji je prisustvovao održanom sastanku i zastupao ih prilikom utvrđivanja konačnog predloga dva kandidata za člana Saveta Regulatornog tela za elektronske medije.

Konstatovao je da su udruženja izdavača elektronskih medija i udruženja novinara u Republici Srbiji, utvrdila dogovorom konačan predlog dva kandidata za člana Saveta Regulatora, a da su za kandidate predložila:

- Biljanu Ratković Njegovan;

 - Višnju Aranđelović.

 Naglasio je da je potrebno da Odbor u skladu sa članom 11. stav 8. Zakona o elektronskim medijima obavi javni razgovor sa kandidatima za člana Saveta Regulatora.

 Istakao je da su biografije kandidata dostavljene članovima i zamenicima članova Odbora elektronskim putem, kao i da su dostupne svim članovima Odbora putem sistema e-parlament.

 U nastavku sednice, kandidati za člana Saveta Regulatornog tela za elektronske medije, koji se bira na predlog udruženja izdavača elektronskih medija i udruženja novinara u Republici Srbiji, Biljana Ratković Njegovan i Višnja Aranđelović, predstavili su se članovima Odbora.

Povodom ove tačke dnevnog reda diskutovao je Marijan Rističević, koji je kandidatima za člana Saveta Regulatornog tela za elektronske medije postavio pitanja u vezi sa njihovim budućim radom u Savetu Regulatora.

Odgovarajući na pitanja Marijana Rističevića, Biljana Ratković Njegovan je istakla da se zalaže za poštovanje zakona koji regulišu oblast elektronskih medija, posebno u delu koji se odnosi na reemitovanje programskog sadržaja.

Višnja Aranđelović je naglasila da, ukoliko bude izabrana za člana Saveta Regulatornog tela za elektronske medije, neće biti cenzor medija u Srbiji, ali da će insistirati na poštovanju medijskih zakona.

 Nakon diskusije, Odbor je, većinom glasova (devet glasova za, jedan nije glasao), za izvestioca na sednici Narodne skupštine odredio Mirka Krlića, predsednika Odbora.

Odbor je, jednoglasno (deset glasova za) predložio Narodnoj skupštini da se Lista kandidata za člana Saveta Regulatornog tela za elektronske medije razmatra po hitnom postupku, kako bi se omogućio nesmetan rad ovog organa.

Sednica je završena u 9,50 časova.

SEKRETAR PREDSEDNIK

 Dana Gak Mirko Krlić